Sagunt presenta la programació per la Setmana de l'Esport i la XXIII Gala de l'Esport
10 de febrer 2025

![](/media/wmkfxj5w/img_3132_c.jpg?width=850&height=566.6666666666666)

La regidoria d'Activitat Física, Salut i Esports de l'Ajuntament de Sagunt presenta la programació per la **Setmana de l'Esport**, que tindrà el seu punt àlgid el dia 20 amb la celebració de la **XXIII Gala de l'Esport**. Els actes començaran el 13 de febrer i es duran a terme en diferents punts de Sagunt i del Port de Sagunt. El lema d'enguany és ‘La salut mental, l'assignatura pendent’.

La programació començarà el **dijous 13** a les 11.30 hores amb un entrenament amb Sergio Munuera, millor esportista masculí del 2024, a la sala de musculació del Poliesportiu Municipal (internuclis). Després, el **divendres 14** s'inaugurarà a les 20 hores l'exposició ‘Som esport, Som ciutat 2024’ al Pavelló Poliesportiu Port de Sagunt. L'exposició és a càrrec del Grupo Fotográfico ARSE.

El **diumenge 16**, a les 12 hores es realitzarà una jornada de visibilització anomenada ‘En guàrdia: estratègia i elegància en l’art de l’esgrima’, a càrrec del Club Esgrima Morvedre al gimnàs del Poliesportiu Municipal (internuclis). El **dia 17**, a les 19 hores, hi haurà un taller de recursos per a la gestió de l'ansietat en l'esport a càrrec de la psicòloga esportiva Olga Palomares. Esta activitat que es desenvoluparà al Pavelló Poliesportiu Port de Sagunt està destinada a esportistes i _staff_ i requerix inscripció prèvia.

![](/media/ghilcsbx/programa_c.jpg?width=312&height=442&mode=max)

El **18 de febrer**, a les 19 hores a la sala d'actes del Centre Cívic Antic Sanatori, es durà a terme una taula redona titulada ‘La salut mental, l’assignatura pendent’. Estarà moderada pel president de la Federació de Psicologia Esportiva, David Peris, i comptarà amb la participació d'esportistes i psicòlegs. El **dimecres 19** hi haurà un programa d'Onda Cero al _terraet_ de la plaça Cronista Chabret amb les persones guardonades i esportistes i professionals de la salut mental i l'esport.

Finalment, la XXIII Gala de l'Esport es durà a terme el **dijous 20** a les 19 hores a la Casa Municipal de Cultura. En l'acte s'entregaran els [guardons a les persones premiades de l'any 2024](https://aytosagunto.es/va/actualitat/sergio-munuera-i-carolina-marin-son-triats-com-els-millors-esportistes-del-2024-de-sagunt/).

A més, tal com ha explicat el regidor d'Activitat Física Salut i Esports, Javier Timón, tot i no estar dins de la programació, durant la Setmana de l'Esport es viuran altres esdeveniments esportius a la ciutat. El dissabte 15, a partir de les 11 hores, eixirà de l'avinguda Mediterrani la tercera etapa de la **Volta Femenina a la Comunitat Valenciana**.

Prèviament, es realitzarà un acte d'igualtat amb el Club Triatló Morvedre i l'organització. Així mateix, a partir de les 10 hores es disputarà la segona jornada de la Lliga de Futbol Inclusiu a l'Estadi Municipal El Fornás.

L'alcalde de Sagunt, Darío Moreno, reflexiona sobre el paper de l'esport com “una ferramenta de transformació de la societat, de **transmissió de valors**”. Així mateix, posa l'accent en la importància que hi haja una coherència entre els valors que defensa l'Ajuntament i els que es projecten a través de les activitats dels diferents departaments.

### **XXIII Gala de l'Esport**

La XXIII Gala de l'Esport premiarà dijous que ve 20 de febrer el millor esportista masculí, la millor esportista femenina i la millor entitat esportiva local. A més, s'entregaran guardons al Foment Esportiu, a l'Afany de Superació, el DORSAL 261, a l'Esportista Novella, a la Trajectòria Esportiva, al Mèrit Esportiu i Valors Humans.

Darío Moreno enaltix el lema triat per a esta edició perquè és una mostra de “coherència” amb la transmissió de valors “d'igualtat, d'igualtat d'oportunitats, de tindre una mirada feminista, de tindre en compte les diferents realitats” que promou l'esport. A més, Moreno afig que “són uns premis que no van estrictament de qui ha aconseguit els millors èxits esportius”, sinó que es parla “**de l'impacte social, de visibilització, de trajectòria**”.

Per la seua banda, Javier Timón assenyala que la gala té una mirada “dirigida cap al feminisme, la igualtat, la inclusió i la diversitat” i que continuarà posant “en l'eix central els i les esportistes i entitats que seran guardonades”. D'altra banda, parla que l'esport modern “ha ensenyat la importància que té la salut mental per a la consecució d'objectius”.

Així mateix, Timón indica que en la gala “estarà present la **DANA**, els seus danys i les poblacions afectades”. “D'entre totes les infraestructures que s'han vist afectades necessitem posar el focus en com s'ha vist afectat l'esport i l'activitat física”, apunta.

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-la-programacio-per-la-setmana-de-l-esport-i-la-xxiii-gala-de-l-esport/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-la-programacio-per-la-setmana-de-l-esport-i-la-xxiii-gala-de-l-esport/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-la-programacio-per-la-setmana-de-l-esport-i-la-xxiii-gala-de-l-esport/ "Linked In")
*   [](mailto:?body=https://aytosagunto.es/va/actualitat/sagunt-presenta-la-programacio-per-la-setmana-de-l-esport-i-la-xxiii-gala-de-l-esport/)